ซิตี้แบงก์-เอชเอสบีซีการันตีไม่ลดพนักงาน
“ซิตี้แบงก์เอชเอสบีซี” ยันยังไม่มีแผนลดพนักงานในไทย แม้บริษัทแม่เตรียมโละคน
4 เม.ย. 2555

“ซิตี้แบงก์เอชเอสบีซี” ยันยังไม่มีแผนลดพนักงานในไทย แม้บริษัทแม่เตรียมโละคน 
นายต่อพันธุ์ ตู้จินดา ผู้อำนวยการฝ่ายสื่อสารองค์กร ธนาคารซิตี้แบงก์ ประเทศไทย กล่าวว่า แผนการปรับลดพนักงานจำนวน 4,500 อัตรา ภายใน 23 ไตรมาสข้างหน้าของซิตี้กรุ๊ปจะไม่ส่งผลกระทบต่อพนักงานในประเทศ เนื่องจากไทยถูกจัดให้อยู่ในกลุ่มตลาดประเทศเกิดใหม่ที่มีการเจริญเติบโตสูง และแผนการลดพนักงานดังกล่าวจะอยู่ในส่วนของธุรกิจวาณิชธนกิจเท่านั้น จึงขอยืนยันว่าธนาคารยังมีแผนขยายธุรกิจในไทยและเปิดรับพนักงานใหม่ตามปกติ
ก่อนหน้านี้ซิตี้กรุ๊ปได้มีการประกาศแผนลดจำนวนพนักงาน เพื่อลดต้นทุนทางธุรกิจจำนวน 4,500 อัตรา หรือคิดเป็น 1.6% ของจำนวนพนักงานทั้งหมด โดยเริ่มปรับลดพนักงานในประเทศสิงคโปร์ไปแล้ว 40 ตำแหน่ง ซึ่งคาดว่าแผนลดต้นทุนดังกล่าวจะกินเวลาประมาณ 6-9 เดือน 
ธนาคารเอชเอสบีซี ประเทศไทย ชี้แจงว่า ธนาคารยังไม่มีแผนปรับลดพนักงานในประเทศไทยเช่นกัน แม้ว่าบริษัทแม่จะอยู่ในกระบวนการปรับลดพนักงานลง 5,000 อัตรา เพื่อปรับโครงสร้างการดำเนินงาน และมีแผนจะลดจำนวนพนักงานทั่วโลกเพิ่มอีก 2.5 หมื่นอัตรา รวมเป็น 3 หมื่นอัตรา 
หนังสือพิมพ์สเตรทส์ไทมส์ ราย งานว่า เอชเอสบีซีมีแผนจะปรับลดพนักงานในประเทศสิงคโปร์ 100 อัตรา คิดเป็นสัดส่วน 3% จากพนักงานทั้งหมด 3,000 อัตรา โดยพนักงานที่ถูกปรับลดครั้งนี้ส่วนใหญ่เป็นกลุ่มที่มีตำแหน่งสูงในสายงานไพรเวทแบงก์กิ้ง การตลาดและการบริหารความเสี่ยง
นายแมตธิว ล็อบเนอร์ ประธานเจ้าหน้าที่บริหาร ธนาคารเอชเอสบีซี ประเทศไทย กล่าวว่า นโยบายของกรุ๊ปปีนี้จะหันมาเน้นขยายธุรกิจในประเทศจีน อินเดียและกลุ่มตลาดเกิดใหม่ที่มีอัตราการเติบโตสูง สำหรับในไทยจะเน้นการเติบโตในด้านสินเชื่อธุรกิจขนาดใหญ่และธุรกิจบริหารเงินและตลาดทุน เพื่อรองรับลูกค้าต่างชาติที่เข้ามาลงทุนในไทยและลูกค้าไทยที่ไปลงทุนต่างประเทศ